Nestorkrøniken
Nestorkrøniken, russisk krønikekompilation, tilskrevet munken Nestor (ca. 1050-ca. 1120), men nu oftest opkaldt efter indledningsordene Fortællingen om de svundne år. Den blev til i Huleklostret i Kyjiv ca. 1110, men er kun bevaret i senere håndskrifter, hvor den udgør begyndelsen i krøniker. Den supplerer og fortsætter tidligere krøniker, delvis bevaret i en Novgorod-krønike. Nyt i Nestorkrøniken er en kosmografisk indledning, der placerer de slaviske folk i en bibelsk sammenhæng, en i forhold til forlægget legaliserende fremstilling af rurikidedynastiets adkomst til magten i Kyjiv; desuden et antal traktattekster med Det Byzantinske Rige samt en konstrueret annalistisk kronologi for den tidlige historie. Endelig indgår fortællinger, der bærer præg af folkelig overlevering. Den er to gange oversat til dansk (1869 og 1983).